**Likumprojekta “Grozījumi likumā “Par reglamentētajām profesijām un**

**profesionālās kvalifikācijas atzīšanu””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  **Likumprojekta mērķis ir nodrošināt likuma “Par reglamentētajām profesijām un profesionālās kvalifikācijas atzīšanu” tiesību normu atbilstību Eiropas Parlamenta un Padomes 2005.gada 7.septembra direktīvas 2005/36/EK par profesionālo kvalifikāciju atzīšanu (turpmāk – direktīva 2005/36/EK) prasībām, lai ārvalstu profesionāļi varētu veikt profesionālo darbību reglamentētajās profesijās Latvijā.** Likumprojekts stāsies spēkā pēc tā izsludināšanas Latvijas Republikas Satversmē noteiktajā termiņā, izņemot 3.pantu, kurš stāsies spēkā 2020. gada 1. janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Likumprojekts “Grozījumi likumā “Par reglamentētajām profesijām un profesionālās kvalifikācijas atzīšanu”” (turpmāk – likumprojekts) izstrādāts, pamatojoties uz: 1) Ministru kabineta 2019.gada 19. marta sēdē doto uzdevumu (prot. Nr.14 43.§ 4. punkts),  2) Ministru kabineta 2019.gada 30. aprīļa sēdē doto uzdevumu (prot. Nr.22 32.§ 5. punkts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Likumā “Par reglamentētajām profesijām un profesionālās kvalifikācijas atzīšanu” (turpmāk – reglamentēto profesiju likums) ir iekļautas tiesību normas, kas izriet no direktīvas 2005/36/EK un Eiropas Parlamenta un Padomes 2013.gada 20.novembra Direktīva 2013/55/ES, ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr.1024/2012 par administratīvo sadarbību, izmantojot Iekšējā tirgus informācijas sistēmu (IMI regulu) (turpmāk – direktīva 2013/55/ES)[[1]](#footnote-1). Latvija ir saņēmusi Eiropas Komisijas 2018. gada 19. jūlija formālo paziņojumu pārkāpuma procedūras lietā Nr.2018/2176, 2019. gada 24. janvāra formālo paziņojumu pārkāpuma procedūras lietā Nr.2018/2296, 2019. gada 7. marta papildu formālo paziņojuma vēstuli pārkāpuma procedūras lietā Nr. 2018/2176, kuros visos ir norādīts uz Latvijas tiesību aktos, tajā skaitā reglamentēto profesiju likumā, vairāku tiesību normu neatbilstību direktīvas 2005/36/EK prasībām.  Likumprojekta mērķis ir nodrošināt reglamentēto profesiju likuma tiesību normu atbilstību direktīvas 2005/36/EK prasībām, lai personas uz profesionālās kvalifikācijas atzīšanu un īslaicīgu pakalpojumu sniedzēji reglamentētajās profesijās varētu pilnībā izmantot savas tiesības veikt profesionālo darbību Latvijā.  Ņemot vērā likumprojektā iekļautos saturiski atšķirīgos jautājumus, šajā likumprojekta anotācijas punktā tie raksturoti atsevišķi. Par likumprojekta 1., 6., 7., 12.  pantu, kas paredz grozījumus reglamentēto profesiju likuma 1.panta 5.1 punktā, 36. panta 9.punktā, 42. pantā, 55.1 pantā. Direktīvā 2005/36/EK II sadaļa “Brīva pakalpojumu sniegšana” attiecas uz tās 5. panta 1. punkta a) apakšpunktā minētajām personām, kurām “kādā dalībvalstī ir likumīgs statuss”. Jēdziens “valsts, kurā ir likumīgs statuss”[[2]](#footnote-2) ir atšķirīgs no direktīvas 2005/36/EK 1. pantā lietotā jēdziena “izcelsmes dalībvalsts”. Jēdzienam “izcelsmes dalībvalsts” atbilst reglamentēto profesiju likuma 1. pantā lietotais jēdziens “mītnes valsts”, proti, tā ir valsts, kurā pretendents ir ieguvis profesionālo kvalifikāciju. Savukārt jēdziens “valsts, kurā ir likumīgs statuss” attiecas uz valsti, kurā personai ir tiesības strādāt profesijā.  Reglamentēto profesiju likumā ir noteikts, ka īslaicīgus pakalpojumus var sniegt persona, kuras mītnes valsts ir Eiropas Savienības dalībvalsts vai Eiropas Brīvās tirdzniecības asociācijas dalībvalsts un kuras sniegto pakalpojumu izcelsmes valsts ir Eiropas Savienības dalībvalsts vai Eiropas Brīvās tirdzniecības asociācijas dalībvalsts. Ņemot vērā reglamentēto profesiju likumā noteikto jēdziena “mītnes valsts” definīciju, ir konstatējama Latvijas normatīvā regulējuma neatbilstība direktīvas 2005/36/EK normām. Piemēram, ir iespējama situācija, kad persona savu kvalifikāciju ir ieguvusi Latvijā, tātad viņas mītnes valsts ir Latvija, bet tiesības veikt profesionālo darbību ir Lietuvā. Šī persona var sniegt īslaicīgus pakalpojumus Latvijā kā Lietuvas profesionālis. Likumprojekts novērš šo neatbilstību, nošķirot jēdzienus “valsts, kurā iegūta izglītība un profesionālā kvalifikācija” un “valsts, kurā ir tiesības veikt profesionālo darbību” tiesību normās, kas attiecas uz Eiropas profesionālās kartes izdošanu īslaicīgu pakalpojumu sniegšanai. Lai ieviestu nepieciešamo jēdzienisko nodalījumu, likumprojekts paredz noteikt jēdzienu “likumīgā statusa valsts” un noteikt šī jēdziena piemērošanas gadījumus, proti jēdziens attiecināms uz īslaicīgu pakalpojumu sniegšanas gadījumiem un Eiropas profesionālās kartes izsniegšanu īslaicīgu pakalpojumu sniegšanai. Likumprojekts paredz grozīt tiesību normas attiecībā uz prasībām, kas izvirzītas īslaicīgu pakalpojumu sniegšanai reglamentētājās profesijās, tās tuvinot direktīvā 2005/36/EK noteiktajam. Proti, direktīvas 2005/36/EK 7. panta 1. punkts paredz tiesības nevis pienākumu īslaicīgu pakalpojumu sniedzējam izvirzīt prasību iesniegt deklarāciju pirms pirmās pakalpojumu sniegšanas reizes. Reglamentēto profesiju likumā deklarācijas iesniegšana ir noteikta kā obligāta prasība visās reglamentētajās profesijās. Šāda prasība atsevišķos gadījumos var būt lieks administratīvs slogs īslaicīgu pakalpojumu sniedzējam, tādēļ būtu nosakāma tikai pamatotos gadījumos. Šis pats noteikums attiecas arī uz dokumentiem, kuru iesniegšanu kā obligātu prasību īslaicīgu pakalpojumu sniedzējam nosaka reglamentēto profesiju likums un Ministru kabineta 2017. gada 28. marta noteikumi Nr. 168 “Īslaicīgu profesionālo pakalpojumu sniegšanas kārtība Latvijas Republikā reglamentētā profesijā” (turpmāk – noteikumi Nr. 168). Ir jāņem vērā Eiropas Parlamenta un Padomes 2018.gada 28. jūnija Direktīva 2018/958 par samērīguma novērtēšanu pirms jaunas profesiju reglamentācijas pieņemšanas. Minētā direktīva, kas Latvijas tiesību aktos ir jāpārņem līdz 2020. gada 30. jūlijam, paredz, ka deklarācijas un dažādu iesniedzamo dokumentu pieprasīšana Īslaicīgo pakalpojumu sniedzējam ir prasība, kurai ir vērtējams samērīgums, tādēļ Latvijas normatīvais regulējums ir jāmaina un deklarācijas un iesniedzamo dokumentu pieprasīšana ir jāparedz tikai Ministru kabineta noteiktajās profesijās. Šādu profesiju noteikšanai ir jābalstās uz katras nozares redzējumu par tām atbilstošajām reglamentētajām profesijām. Likumprojekts paredz reglamentēto profesiju likuma 36. panta 9. punktu izteikt jaunā redakcijā, noteikumi Nr. 168 zaudēs spēku, tādēļ ir jāizdod jauni Ministru kabineta noteikumi   Par likumprojekta 2. pantu, kas paredz grozījumus reglamentēto profesiju likuma 3. panta ceturtajā daļā. Saskaņā ar direktīvas 2005/36/EK 55.a panta 1.punktu gadījumos, ja priekšnoteikums piekļuvei reglamentētajai profesijai ir profesionālās prakses pabeigšana, ir jāatzīst tāda profesionālā prakse, kas iegūta ārvalstīs ar nosacījumu, ka prakse atbilst publicētām vadlīnijām.  Latvijā daudzās reglamentētās profesijās ir noteikta prasība iegūt profesionālo pieredzi (t.i., profesionālo praksi), piemēram, attiecībā uz būvspeciālistiem to nosaka Ministru kabineta 2018. gada 20. marta noteikumi Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi” 12.2. apakšpunkts. Ministru kabineta 2017. gada 31. janvāra noteikumos Nr. 71 “Noteikumi par papildu prasībām ārvalstīs iegūtas profesionālās kvalifikācijas atzīšanai, tai skaitā profesionālās kvalifikācijas atzīšanai attiecībā uz reglamentētās profesijas profesionālo darbību daļu, Latvijas Republikā reglamentētās profesijās” 19. punktā ir noteiktas prasības profesionālās prakses atzīšanai profesionālās kvalifikācijas atzīšanas kontekstā, bet šīs prasības neattiecas uz pielaišanu profesionālajai darbībai ar Latvijā iegūtu kvalifikāciju. Tas neatbilst direktīvas 2005/36/EK 55.a pantā noteiktajam un direktīvas 2005/36/EK 3. panta 1. punkta j) apakšpunktā noteiktajai “profesionālās prakses” definīcijai.  Likumprojekts paredz, ka reglamentēto profesiju likumā tiks noteiktas personu tiesības atzīt ārvalstīs iegūtu profesionālo praksi. Ar jēdzienu “profesionālā prakse” tiek saprasts direktīvas 2005/36/EK 3. panta j) punktā minētais jēdziens: “”profesionālā prakse”: neskarot 46. panta 4. punktu, uzraudzībā veikta profesionālās prakses laikposms ar noteikumu, ka tas ir piekļuves nosacījums reglamentētais profesijai, un kuru var veikt vai nu mācību laikā, pēc kuru beigšanas tiek izsniegts diploms, vai pēc šādām mācībām”. Latvijā situācija ir atšķirīga dažādās profesijās: profesionālās prakses prasība var būt gan iegūstamās kvalifikācijas sastāvdaļa, gan profesionāla darbība sertificēta speciālista uzraudzībā pēc kvalifikācijas iegūšanas. Lai novērstu iespējamu pārpratumu, kad jēdzienu “profesionālā prakse” saprot tikai kā izglītības programmas sastāvdaļu, likumprojekts nosaka reglamentēto profesiju likumā diferencētus profesionālās prakses veidus. Par likumprojekta 13. pantu, kas paredz noteikt pārejas noteikumu 8. punktu.  Saskaņā ar 2016. gada 1. decembrī veiktajiem grozījumiem Ārstniecības likumā tā 45.1 panta pirmā daļa tiek papildināta ar vārdu "optometrists". Ministru kabineta 2018. gada 26. jūnija noteikumos Nr. 368 “Grozījumi Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu"” ir noteiktas prasības izglītībai un profesionālajai kvalifikācijai optometrista profesijā, kas stāsies spēkā 2020. gada 1. janvārī. Lai nodrošinātu reglamentēto profesiju likuma tiesību normu atbilstību Ārstniecības likumā noteiktajam, likumprojekta pārejas noteikumi paredz, ka Ārstniecības likumā noteiktajā termiņā - 2020. gada 1.janvārī -zaudēs spēku reglamentēto profesiju likuma 17. pants. Par likumprojekta 4. pantu, kas paredz grozījumus reglamentēto profesiju likuma 13. panta otrās daļas 1. punktā. Reglamentēto profesiju likuma 13. pantā ir noteiktas uzņemšanas prasības zobārstniecības apakšspecialitāšu rezidentūras izglītības programmās, neparedzot, ka minētajās programmās studijas var uzsākt personas ar “iegūtajām tiesībām” saskaņā ar direktīvas 2005/36/EK 23. un 37. pantu, kā to nosaka direktīvas 2005/36/EK 35. panta 1. punkts. Izglītību un profesionālo kvalifikāciju apliecinošos dokumentus, kuriem ir “iegūto tiesību” statuss un kurus atzīst, piemērojot speciālo profesionālās kvalifikācijas atzīšanas sistēmu, nosaka Ministru kabineta 2005. gada 15. februāra noteikumi Nr. 125 "Noteikumi par zobārsta izglītību un profesionālo kvalifikāciju apliecinošiem dokumentiem, kurus atzīst, piemērojot speciālo profesionālās kvalifikācijas atzīšanas sistēmu". Likumprojekts paredz novērst minēto neatbilstību.  Par likumprojekta 3., 5., 11. pantu, kas paredz grozījumus reglamentēto profesiju likuma 9. panta trešajā daļā, 15. panta ceturtajā, piektajā, sestajā un septītajā daļā, 49. panta otrās daļas izslēgšanu. Likumprojekts paredz pilnveidot reglamentēto profesiju likuma normas attiecībā uz prasībām vecmātes izglītības iegūšanai, lai tās atbilstu direktīvā 2005/36/EK noteiktajām prasībām un vecmātēm, kas kvalifikāciju ir ieguvušas Latvijā, būtu tiesības pretendēt uz automātisko profesionālās kvalifikācijas atzīšanu ārvalstīs. Reglamentēto profesiju likuma 15. panta ceturtajā un piektajā daļā noteikto prasību – nodrošināt ar praktiskajām mācībām vismaz pusi no kopējā mācību laika un iekļaut studiju programmas saturā pacientu aprūpi mājās vecmātes izglītības programmā – nenosaka direktīva 2005/36/EK. Vecmātes izglītību un profesionālo kvalifikāciju Latvijā var iegūt augstskolas un koledžas izstrādātā un īstenotā studiju programmā, kur par studiju programmas saturu un studiju plānojumu atbild augstākās izglītības iestāde. Likumprojekts paredz atteikties no minētās prasības kā nepamatota normatīvisma. Tā kā direktīva 2005/36/EK 40. panta 1. punktā un 5.5.1. pielikumā akcentē nepieciešamību saskaņot teorētiskās, praktiskās un klīniskās mācību daļas, šādu normu likumprojekts paredz noteikt reglamentēto profesiju likumā.  Likumprojekts paredz precizēt medicīniskās izglītības daļu diferenciāciju – teorētiskās, praktiskās un klīniskās mācības. Ar teorētisko daļu ir apzīmēta izglītības programmas teorētisko zināšanu veidotā daļa, kuru īsteno izglītības iestāde. Izglītības programmas praktiskajā daļā ietilpst izglītības iestādē un, iespējams, arī ārstniecības iestādē apgūtās praktiskās zināšanas, prasmes un iemaņas, t.sk., piemēram, mūsdienīgas medicīniskās izglītības nodrošināšanai izmantojot “datorizētas mulāžas, kas dod iespēju mācīties bez jebkādiem riskiem, kā arī droši attīstīt jaunas kompetences, izvairoties no riskiem, kas skar pacienta veselību”, ko Rīgas Stradiņa universitātes rektors raksturo ar terminu “pirmsklīnika”[[3]](#footnote-3). Medicīniskās izglītības trešā daļa ir klīniskās mācības, kuru īstenošanai ir jānotiek ārstniecības iestādē.  Reglamentēto profesiju likumā attiecībā uz mācību klīniskās daļas īstenošanu ir jāņem vērā reglamentēto profesiju likuma 9. panta trešā daļā, kurā noteikts, ka medicīniskās izglītības klīnisko un praktisko daļu īsteno ārstniecības iestādes un ārstniecības personas, kuras normatīvajos aktos noteiktajā kārtībā ir ieguvušas tiesības izglītot ārstniecības personas. Šāda redakcija nav precīza, jo ārstniecības personas saskaņā ar Ārstniecības likuma 1.panta 2. punktu ir personas, kam ir medicīniskā izglītība un kas nodarbojas ar ārstniecību, savukārt reglamentēto profesiju likumā noteiktais attiecas gan uz tām personām, kuras tikai iegūst profesionālo kvalifikāciju kādā no ārstniecības personu profesijām un vēl nav uzskatāmas par ārstniecības personām, bet tikai izglītojamiem, gan uz tām personām, kuras jau ieguvušas profesionālo kvalifikāciju kādā no ārstniecības personas profesijām, bet turpina studijas medicīniskās izglītības iestādēs profesionālās kvalifikācijas iegūšanai specialitātē, jo pamatstudijās ir ieguvušas ārstniecības personas statusu. Tāpat arī medicīniskās izglītības praktiskās mācības var notikt izglītības iestādē, un tās vada akadēmiskais personāls, kuram kā obligāta nav izvirzīta prasība būt ārstniecības personai vai veikt ārstniecību. Likumprojekts paredz veikt grozījumus šajās tiesību normās, saskaņojot Ārstniecības likumā un reglamentēto profesiju likumā lietoto terminoloģiju (t.i., nosakot, ka medicīniskās izglītības klīnisko daļu māca ārstniecības personas, kurām ir tiesības mācīt izglītojamos un ārstniecības personas, nevis tikai ārstniecības personas), kā arī nosakot, ka medicīniskās izglītības praktisko daļu var īstenot gan izglītības iestādēs, gan ārstniecības iestādēs, bet klīniskās mācības – tikai ārstniecības iestādēs. Ārstniecības personu loks, kurām ārstniecības iestādēs ir tiesības veikt izglītojamo un ārstniecības personu apmācību, norādīts Ārstniecības likuma 33. panta 2. un 2.1 daļā.  Direktīvas 2005/36/EK 41. panta 1.punkta b) apakšpunktā ir noteikts, ka vecmātes izglītības programmas ilgums ir divi gadi jeb 3600 stundas, ja šo izglītības programmu apgūst personas, kas jau ieguvušas māsas kvalifikāciju. Reglamentēto profesiju likuma 15. panta sestajā daļā noteikts, ka gadījumos, kad vecmātes izglītības programmas apguve tiek uzsākta pēc māsas izglītības programmas apgūšanas, tās minimālais ilgums ir 18 mēneši jeb 3000 kontaktstundas. Tas neatbilst direktīvas 2005/36/ EK prasībām un tādēļ ir jāgroza, līdz ar to likumprojektā paredzēti attiecīgi grozījumi reglamentēto profesiju likuma 15. panta sestajā daļā.  Direktīvas 2005/36/EK 41. panta 1.punkta c) apakšpunktā ir noteikts, ka vecmātes izglītības programmas ilgums ir 18 mēneši jeb 3000 stundas, ja šo izglītības programmu apgūst personas, kas jau ieguvušas māsas kvalifikāciju un papildu tam veikušas vecmātes darba pienākumus vienu gadu. Likumprojekts paredz pārņemt šo direktīvas 2005/36/EK prasību, reglamentēto profesiju likuma 15. pantu papildinot ar septīto daļu. Piemērojot praksē reglamentēto profesiju likuma grozīto 15. pantu, ir jāizmanto arī Ministru kabineta 2002. gada 19. februāra noteikumi Nr. 68 “Izglītības programmu minimālās prasības zobārsta, farmaceita, māsas un vecmātes profesionālās kvalifikācijas iegūšanai”, kuros ir detalizēti noteikts teorētisko mācību un klīniskās prakses laikā iegūstamo zināšanu un kompetenču saturs. Reglamentēto profesiju likuma 49. panta otrā daļa neatbilst direktīvas 2005/36/EK 41. pantā noteiktajām prasībām attiecībā uz profesionālās kvalifikācijas atzīšanu vecmātes profesijā. Tā kā minētās direktīvas prasības ir jau pārņemtas Ministru kabineta 2005. gada 1. marta noteikumu Nr. 149 „Noteikumi par vecmātes izglītību un profesionālo kvalifikāciju apliecinošiem dokumentiem, kurus atzīst, piemērojot speciālo profesionālās kvalifikācijas atzīšanas sistēmu” 2.4. apakšpunktā, likumprojekts paredz, ka reglamentēto profesiju likuma 49. panta otrā daļa tiek izslēgta, novēršot tiesību normu dublēšanos.  Par likumprojekta 11. pantu, kas paredz izslēgt reglamentēto profesiju likuma 49. panta trešo daļu. Reglamentēto profesiju likuma 49. panta trešajā daļā ir noteikts, ka farmaceita profesionālās kvalifikācijas atzīšana nedod tiesības atvērt jaunas vispārējā jeb atvērtā tipa aptiekas. Direktīvas 2005/36/EK 21. panta 4. punktā noteikts, ka šādu izņēmumu nevar piemērot farmaceitam, kas ir atzinis savu profesionālo kvalifikāciju un pēc tam vismaz trīs gadus veicis profesionālo darbību farmaceita profesijā. Latvijā aptiekas izveido saskaņā ar Farmācijas likuma 36. pantā noteikto, kas nesatur prasību veikt profesionālo darbību farmaceita profesijā trīs gadus pēc profesionālās kvalifikācijas atzīšanas. Likumprojekts paredz novērst attiecīgo reglamentēto profesiju likuma tiesību normu neatbilstību Farmācijas likumā un direktīvā 2005/36/EK noteiktajam. Par likumprojekta 7. pantu, kas paredz grozījumus reglamentēto profesiju likuma 42. panta astotajā daļā.  Saskaņā ar direktīvas 2005/36/EK 6. panta a) apakšpunktu īslaicīgu pakalpojumu sniedzējs ir jāatbrīvo no prasībām, kas attiecas uz atļauju izsniegšanu, reģistrāciju vai dalību profesionālā organizācijā. Valsts var noteikt automātisku pagaidu reģistrāciju vai formālu dalību kādā organizācijā tikai ar nosacījumu, ka tas nekavē un nesarežģī pakalpojuma sniegšanu un pakalpojumu sniedzējiem nerada papildu izmaksas. Spēkā esošās tiesību normas nenosaka īslaicīgu pakalpojumu sniedzēja reģistrāciju bez maksas, tādēļ tās neatbilst direktīvas 2005/36/EK 6. panta a) apakšpunktā noteiktajam. Likumprojektā šī neatbilstība tiek novērsta.  Par likumprojekta 8. pantu, kas paredz grozījumus reglamentēto profesiju likuma 43.panta trešās daļas 5. punktā. Reglamentēto profesiju likuma 43. pantā ir noteikti termiņi, kādos kompetentā institūcija izskata profesionālās kvalifikācijas atzīšanas iesniegumu un pieņem lēmumu. Ja profesionālās kvalifikācijas atzīšanā piemēro vispārējo profesionālās kvalifikācijas atzīšanas sistēmu, lēmuma pieņemšanas termiņš ir atšķirīgs gadījumos, kad profesionālās kvalifikācija iegūta Eiropas Savienības un Eiropas Brīvās tirdzniecības zonas dalībvalstīs vai ārpus tām. Eiropas Savienības un Eiropas Brīvās tirdzniecības zonu dalībvalstu statuss var mainīties, jo ikviena valsts var pieņemt lēmumu izstāties no šīm organizācijām. Piemēram, atbilstoši 2016. gada 23. jūnija Apvienotās Karalistes organizētā referenduma rezultātiem plānota Lielbritānijas un Ziemeļīrijas Apvienotās Karalistes (turpmāk – Apvienotā Karaliste) izstāšanās no Eiropas Savienības jeb t.s. breksits. Līdz ar to gadījumā, ja personas profesionālā kvalifikācija ir iegūta Apvienotajā Karalistē līdz breksitam, ir pamatoti šīs profesionālās kvalifikācijas atzīšanai piemērot kārtību, kāda attiecināma uz Eiropas Savienības dalībvalstīs iegūto profesionālo kvalifikāciju atzīšanu. Šāda principa ievērošana ir Eiropas Komisijas ieteikums Eiropas Savienības dalībvalstīm[[4]](#footnote-4). Likumprojekts novērš nesamērīgu profesionālās kvalifikācijas atzīšanas ierobežošanu un Latvijas profesionālās kvalifikācijas atzīšanas sistēmā piemēro Eiropas Komisijas ieteiktos principus.  Par likumprojekta 9. pantu, kas paredz grozījumus reglamentēto profesiju likuma 44. panta pirmās daļas 4. punkta b) un c) apakšpunktā. Reglamentēto profesiju likuma 44. panta pirmajā daļā ir noteikti izglītību un profesionālo kvalifikāciju apliecinošo dokumentu izvērtēšanas principi, starp kuriem nav minēts, ka gadījumos, ja pretendenta iegūtie profesionālo kvalifikāciju apliecinošie dokumenti neatbilst mītnes valsts izvirzītajām prasībām, jo tās ir paaugstinātas, bet pretendentam ir “iegūtās tiesības” veikt profesionālo darbību savā mītnes valstī, kvalifikācijas atzīšanai nepieciešamais līmenis tiek traktēts kā jaunās (paplašinātās) apmācības līmenis. Tāpat reglamentēto profesiju likums nenodrošina, ka alternatīvi kvalifikācijas iegūšanas veidi tiek skatīti tajā pašā kvalifikācijas pakāpē, kur galvenais veids. Tas neatbilst direktīvas 2005/36/EK 12. pantam.  Izglītības likuma 1. panta 2.1 punkts nosaka. ka formālā izglītība ir sistēma, kas ietver pamatizglītības, vidējās izglītības un augstākās izglītības pakāpes, kuru programmu apguvi apliecina valsts atzīts izglītības vai profesionālās kvalifikācijas dokuments, kā arī izglītības un profesionālās kvalifikācijas dokuments. Saskaņā ar Izglītības likuma 8.1 pantu profesionālo kvalifikāciju iespējams iegūt arī ārpus formālās izglītības sistēmas. Likumprojektā izmantoti Izglītības likuma jēdzieni. No reglamentēto profesiju likuma 37. panta pirmās daļas 1. punkta izriet nepieciešamība pierādīt personas tiesības strādāt reglamentētajā profesijā savā mītnes valstī, tādēļ par šādu apliecinājumu kompetentās institūcijas var uzskatīt arī dokumentus, kas apliecina alternatīvā veidā, t.i. ārpus formālās izglītības sistēmas iegūtu kvalifikāciju, tomēr atsevišķos gadījumos to var pārprast, tādēļ likumprojekts novērš iespējamu neskaidrību rašanos un atvieglo direktīvā 2005/36/EK noteikto profesionālās kvalifikācijas atzīšanas noteikumu piemērošanu. Par likumprojekta 9. pantu, kas paredz izslēgt reglamentēto profesiju likuma 44. panta trešās daļas 4. punktu. Reglamentēto profesiju likuma 44. panta trešās daļas 4. punktā ir noteikts, ka profesionālo kvalifikāciju atzīst, ja pretendenta iesniegtie dokumenti ir ne vairāk kā par vienu šā panta otrajā daļā noteikto līmeni zemāki tādā profesijā, kurai piemēro vispārējo profesionālās kvalifikācijas atzīšanas sistēmu. Tas neatbilst direktīvas 2005/36/EK 13. pantā noteiktajam[[5]](#footnote-5), līdz ar to reglamentēto profesiju likumā noteiktais ierobežojums ir neatbilstošs direktīvas 2005/36/EK normām un likumprojekts paredz novērst šo neatbilstību.   Par likumprojekta 9. pantu, kas paredz grozījumus reglamentēto profesiju likuma 44. panta otrajā daļā. Direktīvas 2005/36/EK 11. pantā noteikti profesionālo kvalifikāciju līmeņi, kuru noteikšanas mērķis ir atvieglot profesionālās kvalifikācijas atzīšanu, piemērojot vispārējo profesionālās kvalifikācijas atzīšanas sistēmu, jo visās valstis tiek kvalifikācijas līmeņa noteikšanai izmantota šī vienotā klasifikācija. Reglamentēto profesiju likuma 44. panta otrajā daļā noteiktās tiesību normas ir formulētas nepietiekami precīzi, piemēram, direktīvas 2005/356/EK 11.panta b) apakšpunktā ir nošķirta vispārējā un profesionālā izglītība, c) punkta ii) apakšpunktā ir atsauce uz reglamentētu izglītību un minētas nepilna laika mācības, kā arī d) un e) punktā minētas nepilna laika mācības. Likumprojekts novērš reglamentēto profesiju likuma normu neatbilstību direktīvas 2005/36/EK 11.pantam.  Sīkāk paskaidrots grozījums 44. panta otrās daļas 3. punkta e) apakšpunktā: Saskaņā ar Eiropas Komisijas skaidrojumu[[6]](#footnote-6) direktīvas 2005/36/EK 11.panta c) punkta ii) apakšpunktā noteiktā kvalifikācija attiecas uz tādu profesionālo kvalifikāciju gadījumiem, kas nav tieši konkrētajai profesijai nepieciešamā kvalifikācija, bet tāda, kas ir “paralēla” kvalifikācija un kas nodrošina attiecīgās reglamentētās profesijas pienākumu veikšanai atbilstošās zināšanas, prasmes un kompetences, ko apliecina pretendenta mītnes valsts kompetentās institūcijas izsniegts dokuments. Tā var būt reglamentēta izglītība vai augstākā profesionālā izglītība. Profesionālās izglītības programmas ar īpašu struktūru, kuras valsts pieņem atbilstoši šim kvalifikācijas līmenim, saskaņā ar direktīvas 2005/36/EK 59. panta 1.punktu ir jāpaziņo Eiropas Komisijai. Piemēram, Austrija ir paziņojusi attiecīgo programmu sarakstu, kurā iekļautas daudzas kvalifikācijas veselības aprūpes jomā, lauksaimniecībā, rūpniecībā, u.c. jomās[[7]](#footnote-7). Šobrīd Latvijā nav noteikta neviena reglamentētās izglītības programma un profesionālās izglītības programma ar īpašu struktūru, kas atbilstu šajā punktā noteiktajām prasībām.  Par likumprojekta 10. pantu, kas paredz grozījumus reglamentēto profesiju likuma 46. panta sestajā daļā.  Direktīvas 2005/36/EK 3. panta 1. punkta g) apakšpunkts nosaka, ka personas, kas iziet adaptācijas periodu jeb uzraudzītu praksi, statusu attiecībā uz pienākumiem, sociālajām tiesībām, pabalstiem, atalgojumu nosaka saskaņā ar spēkā esošajiem Kopienas tiesību aktiem. Reglamentēto profesiju likuma 46. panta piektajā daļā ir norādīts, ka pretendenta ieceļošanas un uzturēšanās noteikumus laikā Latvijā, kad viņš ieziet adaptācijas periodu, nosaka Imigrācijas likums, bet nav minēts regulējums, kas nosaka darba tiesisko attiecību un sociālās aizsardzības jautājumus. No reglamentēto profesiju likuma 1. pantā minētās adaptācijas perioda definīcijas izriet, ka adaptācijas periods praksē ir pilnvērtīga nodarbinātība, bet zemākā amatā, piemēram, darbs par palīgu vai jaunāko speciālistu vecākā speciālista pārraudzībā. Līdz ar to uz šādu personu ir attiecināmi visi darba tiesiskās attiecības regulējošie normatīvie akti, sociālās garantijas utt. Uzraudzītas prakses gadījumā ar nodarbināmo personu ir slēdzams darba līgums[[8]](#footnote-8) vai uzņēmuma līgums[[9]](#footnote-9) atkarībā no adaptācijas periodā veicamajiem uzdevumiem un sasniedzamajiem rezultātiem, un līdz ar to uz darbinieku tiktu attiecināts vispārīgais regulējums saskaņā ar darba tiesiskās attiecības regulējošiem tiesību aktiem (piemēram, Darba likumu, Arodbiedrību likumu, Darba strīdu likumu, Darba aizsardzības likumu). Attiecībā uz sociālo apdrošināšanu var minēt, ka, ja ir noslēgts darba līgums, tad persona ir sociāli apdrošināta kā darba ņēmējs; ja ir noslēgts uzņēmuma līgums un persona nav reģistrēta kā saimnieciskās darbības veicēja, tad persona ir apdrošināta kā darba ņēmēja; ja ir uzņēmuma līgums un persona ir reģistrējusi saimniecisko darbību, persona ir apdrošināta kā pašnodarbinātais. No Sociālo pakalpojumu un sociālās palīdzības likuma 3. panta izriet, ka adaptācijas perioda laikā pretendentiem ir tiesības uz sociālajiem pakalpojumiem un sociālo palīdzību. Grozījums reglamentēto profesiju likumā tiek veikts, lai nodrošinātu direktīvā 2005/36/EK noteikto prasību ievērošanu un veicinātu un atvieglotu tiesību normu piemērošanu un personām, uz kurām attiecas adaptācijas perioda iziešana, būtu zināms, ka viņiem ir tiesības uz darba un sociālo tiesisko aizsardzību.  |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojektu ir izstrādājusi Izglītības un zinātnes ministrija (turpmāk – ministrija). Likumprojekta izstrādes laikā notika konsultācijas ar:1) Valsts valodas centru par jēdziena “likumīgā statusa valsts” lietojumu,2) Labklājības ministriju par tiesību normām, kas attiecas uz personu tiesībām uz valsts sociālās apdrošināšanas pakalpojumu saņemšanu adaptācijas perioda iziešanas laikā,3) Veselības ministriju par tiesību normām attiecībā uz farmaceitu, kas atzinuši savu profesionālo kvalifikāciju Latvijā, tiesībām atvērt aptiekas,4) Rīgas Stradiņa universitāti attiecībā uz uzņemšanas noteikumiem zobārsta specialitātes rezidentūras studiju programmā. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Likumprojektā noteiktais attieksies uz informācijas institūcijām, institūcijām, kas izsniedz profesionālās kvalifikācijas atzīšanas apliecības reglamentētajās profesijās (turpmāk - atzīšanas institūcijas) saskaņā ar Ministru kabineta 2017. gada 19. septembra noteikumiem Nr. 566 “Noteikumi par informācijas institūcijām un institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās” (turpmāk – noteikumi Nr. 566), personām, kas profesionālo kvalifikāciju ir ieguvušas ārvalstīs un pretendē uz profesionālās kvalifikācijas atzīšanu Latvijā, lai veiktu pastāvīgu profesionālo darbību vai sniegtu īslaicīgus pakalpojumus Latvijā reglamentētajā profesijā. |
| 2. | Tiesiskā regulējuma ietekme uz tautsaimniecību un administratīvo slogu |  Likumprojektā noteiktais labvēlīgi ietekmēs uzņēmējdarbības vidi, veicinot brīva darbaspēka kustību un precizējot tiesību normas attiecībā uz profesionālo darbību reglamentētajās profesijās un profesionālās kvalifikācijas atzīšanā. Administratīvais slogs nemainās, jo likumprojektā noteiktais sabiedrības grupām un institūcijām nemaina tiesības un pienākumus. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktuprojekti |  Nepieciešams izstrādāt jaunus Ministru kabineta noteikumus, kas tiks izdoti saskaņā ar reglamentēto profesiju likuma 36. panta 9. punktu. Nepieciešami grozījumi Ministru kabineta 2016. gada 28. jūnija noteikumos Nr. 419 “Noteikumi par informācijas apmaiņas un uzraudzības kārtību Iekšējā tirgus informācijas sistēmas ietvaros, informācijas apmaiņā iesaistīto iestāžu atbildību un Eiropas profesionālās kartes izdošanas kārtību”, paredzot precizēt, kādus dokumentus ir jāiesniedz Eiropas profesionālās kartes pretendentam, ņemot vērā, ka likumprojekts paredz to, ka ne visās reglamentētajās profesijās īslaicīgu pakalpojumu sniedzējam ir jāiesniedz vieni un tie paši dokumenti. |
| 2. | Atbildīgā institūcija | Ministrija.  |
| 3.  | Cita informācija | Nav  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Ar likumprojektu tiek pārņemtas direktīvas 2013/55/ES un direktīvas 2005/36/EK tiesību normas. |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Direktīva 2005/36/EK, regula 2015/983 |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2005/36/EK 3. panta 1. punkta g) apakšpunkts  | Likumprojekta 10.pants par reglamentēto profesiju likuma 46.panta sesto daļu | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 6.panta a) apakšpunkts  | Likumprojekta 7.pants par reglamentēto profesiju likuma 42.panta astoto daļu | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 5.panta a) apakšpunkts  | Likumprojekta 7.pants par reglamentēto profesiju likuma 42.pantu (par terminu likumīga statusa valsts”) | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 7.panta 1., 2. punkts  | Likumprojekta 7.pants par reglamentēto profesiju likuma 42.panta otro daļu, likumprojekta 6. pants par reglamentēto profesiju likuma 36. panta 9. punktu | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 11. pants | Likumprojekta 9.pants par reglamentēto profesiju likuma 44.panta otro daļu | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 12. pants   | Likumprojekta 9.pants par reglamentēto profesiju likuma 44. panta pirmās daļas 4. punkta b) un c) apakšpunktu | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 13. pants   | Likumprojekta 9.pants par reglamentēto profesiju likuma 44. panta trešās daļas 4. punkta izslēgšanu | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 35. panta 1. punkts | Likumprojekta 4.pants par reglamentēto profesiju likuma 13. panta otrās daļas 1. punktu | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 40. panta 1. punkta trešā daļa, 5.5.1. pielikums   | Likumprojekta 5.pants par reglamentēto profesiju likuma 15. panta piekto daļu | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 41. panta 1. punkta b) apakšpunkts  | Likumprojekta 5.pants par reglamentēto profesiju likuma 15. panta sesto daļu  | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 41. panta 1. punkta c) apakšpunkts  | Likumprojekta 5.pants par reglamentēto profesiju likuma 15. panta septīto daļu  | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 55.a panta 1.punkts  | Likumprojekta 2.pants par reglamentēto profesiju likuma 3. panta ceturto daļu | Tiks ieviesta pilnībā | Neparedzēs stingrākas prasības. |
| Direktīvas 2005/36/EK 21. panta 4. punkts  | Likumprojekta 11.pants par reglamentēto profesiju likuma 49. panta trešo daļu | Tiks ieviesta pilnībā | Neparedzēs stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projektā paredzēts izmantot direktīvas 2005/36/EK 7. pantā noteikto rīcības brīvību nepieciešamības gadījumā noteikt pienākumu īslaicīgu pakalpojumu sniedzējam iesniegt deklarāciju īslaicīgu pakalpojumu sniegšanai reglamentētajās profesijās, ar kuru (tai skaitā ar deklarācijai pievienotajiem dokumentiem) kompetentās institūcijas tiks informētas par pakalpojumu sniedzēja kvalifikāciju. Iesniegt deklarāciju īslaicīgu pakalpojumu sniegšanai var būt nepieciešams profesijās, kurās profesionālā darbība saistīta ar pakalpojumu saņēmēja veselību un drošību.  |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| - | - | - |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Saistībā ar likumprojekta izstrādi tika īstenoti šādi sabiedrības informēšanas pasākumi:1) likumprojekts tika publicēts ministrijas tīmekļa vietnē www.izm.gov.lv 2019.gada 4.jūlijā, t.i. divas nedēļas pirms tā izsludināšanas Valsts sekretāru sanāksmē (<https://www.izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti>). Pēc likumprojekta pieņemšanas plānots organizēt šādus sabiedrības informēšanas pasākumus:1) atzīšanas institūcijas un informācijas institūcijas tiks informētas par likumu ar īpašu e-pastu,2) ikgadējā atzīšanas institūciju un informācijas institūciju seminārā ministrija ziņos par pieņemto likumu un skaidros to būtību un mērķi, kā arī piemērošanas veidu,3) ministrijas tīmekļa vietnē www.izm.gov.lv tiks publicēta relīze par pieņemto likumu.2019.gada 5.jūlijā publicēta ministrijas preses relīze par likumprojektu, kurš nodots sabiedriskajai apspriešanai: <https://www.izm.gov.lv/lv/aktualitates/3569-sabiedriskajai-apspriesanai-nodots-grozijumu-likuma-par-reglamentetajam-profesijam-un-profesionalas-kvalifikacijas-atzisanu-projekts> |
| 2. | Sabiedrības līdzdalība projekta izstrādē | Likumprojekta izstrādes gaitā atsevišķos jautājumos tika apzināti ekspertu viedokļi.Sabiedrības līdzdalība likumprojekta izstrādē tiek īstenota saskaņā ar Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1, 7.5. un 7.6. apakšpunktos noteiktajā veidā. |
| 3. | Sabiedrības līdzdalības rezultāti | Sabiedrības informētība ir nodrošināta, viedokļi netika saņemti.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Likumprojektā noteiktais attieksies uz informācijas institūcijām un atzīšanas institūcijām, ko nosaka noteikumi Nr.566. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Projekts neietekmēs pārvaldes funkcijas un institucionālo struktūru. Projekta izpilde neprasa jaunu institūciju izveidi, esošu institūciju likvidāciju vai reorganizāciju, neietekmēs cilvēkresursus.  |
| 3. | Cita informācija | Nav.  |

Izglītības un zinātnes ministre I. Šuplinska

Vīza:

Valsts sekretāra vietniece –

Struktūrfondu departamenta direktore,

valsts sekretāra pienākumu izpildītāja S.Šmīdlere

I.Stūre, 67047899

Inese.Sture@izm.gov.lv

1. Ērtības labad turpmāk netiks dota atsauce uz direktīvas 2013/55/EK, bet tikai uz direktīvu 2005/36/EK, kas sevī ietver direktīvu 2013/55/ES. [↑](#footnote-ref-1)
2. 1. Lietošanas pamācība. Direktīva 2005/36/EK. 66 jautājumi, 66 atbildes, 15.lpp. [file:///C:/Users/Inese.Sture/Downloads/users\_guide\_lv%20(5).pdf](file:///C%3A%5CUsers%5CInese.Sture%5CDownloads%5Cusers_guide_lv%20%285%29.pdf)

2. Group of Coordinators for recognition of professsional Qualification. Frequently Asked Questions. Skat. 3.-4. lpp., 2.2. nodaļā pirmo daļu. Skaidrojums ir jāņem vērā daļēji, jo tas attiecas uz direktīvas 2005/36/EK normām, kuras tika grozītas ar direktīvu 2013/55/ES http://adm.archimedes.ee/enic/wp-includes/ms-files.php?file=2012/08/FAQ\_en.pdf [↑](#footnote-ref-2)
3. <https://www.diena.lv/raksts/viedokli/latvija/rsu-rektors-simulacijas-balstita-izglitiba-medicina-ir-jaatbalsta-valstiski-14204837> [↑](#footnote-ref-3)
4. Brexit Preparedness seminar on professional qualifications, intellectual property, civil justice, company law, consumer protection and personal data, skatīt 2.slaida 3) punktu. <https://ec.europa.eu/info/sites/info/files/slides_professional-qualifications-ip-justice-consumers_en.pdf> [↑](#footnote-ref-4)
5. Direktīvas 2005/36/EK 13. pantā attiecīgās tiesību normas ir grozītas ar direktīvu 2013/55/ES [↑](#footnote-ref-5)
6. Skat. 10. lpp. Skaidrojums ir jāņem vērā daļēji, jo tas attiecas uz direktīvas 2005/36/EK normām, kuras tika grozītas ar direktīvu 2013/55/ES <http://adm.archimedes.ee/enic/wp-includes/ms-files.php?file=2012/08/FAQ_en.pdf> [↑](#footnote-ref-6)
7. <https://www.wien.gv.at/eap/pdf/education-and-training.pdf> [↑](#footnote-ref-7)
8. Darba likuma 28.panta otrā daļa nosaka, ka “ar darba līgumu darbinieks uzņemas veikt noteiktu darbu, pakļaujoties noteiktai darba kārtībai un darba devēja rīkojumiem, bet darba devējs – maksāt nolīgto darba samaksu un nodrošināt taisnīgus, drošus un veselībai nekaitīgus darba apstākļus”. [↑](#footnote-ref-8)
9. Saskaņā ar Civillikuma 2212.pantu “ar uzņēmuma līgumu viena puse uzņemas izpildīt otrai par zināmu atlīdzību ar saviem darba rīkiem un ierīcēm kādu pasūtījumu, izgatavot kādu lietu vai izvest galā kādu pasākumu”. [↑](#footnote-ref-9)